
NACIONALINĖS TEISMŲ ADMINISTRACIJOS NUOSTATAI

I. BENDROSIOS NUOSTATOS

1. Nacionalinės teismų administracijos nuostatai nustato Nacionalinės teismų administracijos (toliau – Administracija) organizacinę struktūrą, uždavinius, funkcijas bei teises, reglamentuoja jos darbo organizavimą.

2. Administracija yra teismus ir teismų savivaldos institucijas aptarnaujanti valstybės biudžetinė įstaiga, kurios paskirtis – pagal kompetenciją užtikrinti teismų ir teismų savivaldos institucijų administracinę ir organizacinę veiklą. 

3. Administracijos savininko teises ir pareigas įgyvendina Lietuvos Aukščiausiasis Teismas. 

Lietuvos Aukščiausiojo Teismo, kaip Administracijos savininko teises ir pareigas įgyvendinančios institucijos, kompetenciją nustato Lietuvos Respublikos biudžetinių įstaigų įstatymas, Lietuvos Respublikos nacionalinės teismų administracijos įstatymas bei kiti teisės aktai.  

4. Administracija savo veikloje vadovaujasi Lietuvos Respublikos Konstitucija, Lietuvos Respublikos teismų įstatymu, Lietuvos Respublikos nacionalinės teismų administracijos įstatymu, kitais teisės aktais bei šiais nuostatais.

5. Administracija yra viešasis juridinis asmuo, turintis sąskaitų bankuose ir antspaudą su Lietuvos valstybės herbu ir savo pavadinimu. 

6. Administracijos buveinė – L. Sapiegos g. 15, Vilnius, Lietuvos Respublika.
II. ADMINISTRACIJOS FUNKCIJOS

7. Administracija, įgyvendindama Lietuvos Respublikos teismų įstatyme nustatytus uždavinius, atlieka šias funkcijas:

7.1. rengia medžiagą Visuotiniam teisėjų susirinkimui, Teisėjų tarybos, Teisėjų etikos ir drausmės komisijos, Teisėjų garbės teismo posėdžiams;

7.2. techniškai aptarnauja teismų savivaldos institucijas, Pretendentų į teisėjus egzamino komisiją, Pretendentų į teisėjus atrankos komisiją, Nuolatinę teisėjų veiklos vertinimo komisiją, Teisėjų tarybos sudarytas darbo grupes;

7.3. renka informaciją, kaip vykdomi teismų savivaldos institucijų sprendimai, ją pateikia Teisėjų tarybai, o jos nurodymu – Visuotiniam teisėjų susirinkimui;

7.4. pagal kompetenciją rengia teismų savivaldos institucijų teisės aktų, sprendimų, nutarimų ir kitų dokumentų projektus, Teisėjų tarybos pavedimu tvirtina su teismų savivaldos institucijų organizacine veikla susijusius teisės aktus;

7.5. atlieka teismų ir teismų savivaldos institucijų kasmetinius veiklos apibendrinimus ir pateikia juos Teisėjų tarybai;

7.6. organizuoja ir užtikrina, kad teismai būtų centralizuotai aprūpinami reikiamu ilgalaikiu turtu, inventoriumi ir paslaugomis;

7.7. vadovaudamasi Teisėjų valstybinių pensijų įstatymu bei Vyriausybės patvirtintais Teisėjų valstybinių pensijų skyrimo ir mokėjimo nuostatais, skiria ir moka teisėjų valstybines pensijas;

7.8. tvarko teisėjų duomenų bazę ir teisėjų asmens bylas;

7.9. tvarko Pretendentų į laisvas apylinkės teismo teisėjų vietas sąrašą ir jų asmens bylas;

7.10. tvarko Teisėjų karjeros siekiančių asmenų registrą; 

7.11. tvarko Teisėjų, pageidaujančių būti perkeltais į kitą tos pačios pakopos teismą arba į kitos jurisdikcijos tos pačios pakopos teismą, ir Teisėjų, siekiančių karjeros tos pačios pakopos teismuose, duomenų bazes; 

7.12. tvarko Asmenų, pageidaujančių laikyti pretendentų į teisėjus egzaminą, duomenų bazę ir jų asmens bylas, organizuoja pretendentų į teisėjus egzamino laikymą; 

7.13. renka informaciją apie teismų administracinę veiklą ir teismų organizacinį darbą, teikia apibendrinimus Teisėjų tarybai;

7.14. atlieka teismų administracinės ir organizacinės veiklos tyrimus, analizes, apibendrinimus, išskyrus teisingumo vykdymą, teikia pasiūlymus dėl teismų administracinės veiklos ir organizacinio darbo tobulinimo; 

7.15. analizuoja teismų darbo sąlygas, teikia Teisėjų tarybai pasiūlymus dėl jų gerinimo;

7.16. analizuoja ir apibendrina materialinės ir procesinės teisės pažeidimų, lemiančių teismo sprendimų, nuosprendžių ir nutarčių pakeitimą bei panaikinimą, pagrindus ir tendencijas, apibendrinimus teikia Teisėjų tarybai ir Teisingumo ministerijai;

7.17. atlieka vidaus auditą teismuose, taip pat Administracijoje, Nacionalinės teismų administracijos mokymo centre (toliau – Mokymo centras);

7.18. renka, analizuoja ir apibendrina teismų poreikius dėl valstybės biudžeto programų sąmatų projektų ir teikia informaciją Teisėjų tarybai; 

7.19. renka, analizuoja ir apibendrina valstybės investicijų teismams poreikius, teikia informaciją Teisėjų tarybai dėl teismų siūlomų investicijų projektų (investicijų programų);

7.20. sudaro Administracijos strateginius veiklos planus, vykdomų valstybės biudžeto programų projektus, programų sąmatų projektus ir investicijų projektus (investicijų programas); 

7.21. organizuoja informacinių sistemų kūrimą ir diegimą teismuose, administruoja teismų informacines sistemas ir jas tobulina;

7.22. sudaro ir tvarko su Administracijos veikla susijusias duomenų bazes;
7.221. valdo Valstybės investicijų programoje numatytų investicijų, skirtų teismams, asignavimus, rengia ir įgyvendina teismų investicijų projektus (investicijų programas);

7.23. organizuoja teismų vykdomų valstybės biudžeto programų projektų ir programų sąmatų projektų rengimą;

7.24. sudaro teismų biudžetų išlaidų sąmatų įvykdymo suvestinę ataskaitą;

7.25. teikia praktinę ir metodinę pagalbą teismams biudžeto formavimo, lėšų naudojimo, darbo apmokėjimo klausimais;

7.26. atlieka teismų ir Administracijos finansinės atskaitomybės analizę;

7.27. nustatyta tvarka teikia Administracijos finansinės ir kitos atskaitomybės dokumentus;

7.28. kaupia, analizuoja ir apibendrina teismų statistiką;

7.29. išduoda, keičia, naikina teisėjų pažymėjimus, tvarko jų apskaitą;

7.30. skelbia Lietuvos Respublikos teismų įstatyme nurodytų teismų ir tarptautinių teisminių institucijų sprendimus;

7.31. skelbia priimtus teismų savivaldos institucijų sprendimus;

7.32. informuoja visuomenę apie teismų savivaldos institucijų, komisijų, darbo grupių ir Administracijos veiklą;

7.33. kasmet teikia Teisėjų tarybai metinę Administracijos veiklos ataskaitą;

7.34. Teisėjų tarybos pavedimu pagal savo kompetenciją atstovauja teismų interesais Teisėjų tarybai valstybės valdžios ir kitose institucijose;

7.35. bendradarbiauja su kitomis Lietuvos Respublikos institucijomis, taip pat su kitų valstybių bei tarptautinėmis institucijomis teismų savivaldos, administravimo, teismų veiklos ir teisėjų mokymo, kvalifikacijos kėlimo klausimais;

7.36. organizuoja savivaldos institucijų narių ar jų deleguotų atstovų komandiruotes į užsienio valstybes;

7.37. nagrinėja Administracijos kompetencijai priskirtinus asmenų pareiškimus, skundus ir pasiūlymus ir imasi priemonių išspręsti juose keliamus klausimus;

7.38. įstatymų nustatyta tvarka valdo, naudoja ir disponuoja Administracijai patikėjimo teise perduotą valstybės turtą; 

7.39. organizuoja teisėjų mokymą ir kvalifikacijos kėlimą:

7.39.1. rengia teisėjų mokymo programas, metinius teisėjų kvalifikacijos tobulinimo planus, grafikus, lektorių kvalifikacinius reikalavimus,

7.39.2. kaupia, analizuoja, sistemina informaciją apie teisėjų mokymo ir kvalifikacijos kėlimo poreikius,

7.39.3. analizuoja bei sistemina informaciją apie užsienio valstybių patirtį teisėjų mokymo ir kvalifikacijos kėlimo srityje,

7.39.4. organizuoja ir koordinuoja teisėjų mokymą ir kvalifikacijos kėlimą Lietuvos Respublikoje, užsienio valstybėse bei tarptautinėse organizacijose;

7.40. vykdo kitus teismų savivaldos institucijų pavedimus;

7.41. registruoja, įtraukia į apskaitą ir archyvuoja teismų savivaldos institucijų, komisijų, darbo grupių dokumentus;

7.42. įgyvendina Mokymo centro steigėjo ir savininko teises ir pareigas;

7.43. atlieka kitas įstatymuose ir kituose teisės aktuose nustatytas funkcijas.
III. ADMINISTRACIJOS TEISĖS

8. Administracija turi teisę:
8.1. gauti iš teismų savivaldos institucijų, teismų, kitų valstybės ir savivaldybių institucijų, įstaigų bei organizacijų informaciją Administracijos kompetencijai priskirtais klausimais; 
8.2. sudaryti komisijas, darbo grupes teisės aktų projektams rengti ar kitiems Administracijos kompetencijos klausimams spręsti, įtraukti į jas kitų institucijų (suderinusi su jų vadovais) specialistus;
8.3. įstatymų nustatyta tvarka tvarkyti asmens duomenis;

8.4. pagal kompetenciją sudaryti sutartis ir susitarimus su Lietuvos Respublikos ir užsienio valstybių fiziniais ir juridiniais asmenimis;

8.5. būti asociacijų ir tarptautinių organizacijų nare.
9. Administracija gali turėti ir kitų Lietuvos Respublikos teisės aktais jai suteiktų teisių. 
IV. ADMINISTRACIJOS STRUKTŪRA, VEIKLOS ORGANIZAVIMAS

10. Administracijos struktūrą, didžiausią leistiną valstybės tarnautojų ir darbuotojų, dirbančių pagal darbo sutartis, pareigybių skaičių, vadovaudamasis įstatymų nustatyta tvarka ir suderinęs su savininko teises ir pareigas įgyvendinančia institucija, tvirtina Administracijos direktorius.

11. Administracijai vadovauja direktorius, kuris yra atskaitingas Teisėjų tarybai.

12. Administracijos direktorių konkurso būdu 5 metų kadencijai į pareigas priima ir atleidžia iš jų savininko teises ir pareigas įgyvendinančios institucijos vadovas Lietuvos Respublikos valstybės tarnybos įstatymo nustatyta tvarka.

13. Administracijos direktorius turi du pavaduotojus, kuriuos priima ir atleidžia Lietuvos Respublikos valstybės tarnybos įstatymo nustatyta tvarka. Administracijos direktoriaus pavaduotojai yra tiesiogiai pavaldūs ir atskaitingi Administracijos direktoriui.

14. Laikinai nesant Administracijos direktoriaus, jo funkcijas atlieka Administracijos direktoriaus pavaduotojas, kuruojantis Administracijos dokumentų apskaitą ir tvarkymą organizuojančio skyriaus veiklą, o jo nesant – kitas Administracijos direktoriaus pavaduotojas arba Administracijos direktoriaus įsakymu paskirtas Administracijos valstybės tarnautojas.

15. Administracijos struktūriniai padaliniai savo darbą organizuoja vadovaudamiesi direktoriaus įsakymu patvirtintais struktūrinių padalinių nuostatais, o padalinių vadovai ir kiti valstybės tarnautojai ir darbuotojai – pareigybių aprašymais.

16. Administracijos direktorius gali pavesti savo pavaduotojams organizuoti ir kontroliuoti tam tikras administravimo veiklos sritis. Už šias veiklos sritis pavaduotojai atsiskaito Administracijos direktoriui.

17. Administracijos direktorius:

17.1. sprendžia Administracijos kompetencijai priklausančius klausimus ir yra tiesiogiai atsakingas už Administracijos kompetencijai priskirtų uždavinių įgyvendinimą ir funkcijų atlikimą; 

17.2. užtikrina, kad Administracijos veikloje būtų laikomasi tarptautinių teisės aktų, Europos Sąjungos teisės aktų, Lietuvos Respublikos įstatymų, Lietuvos Respublikos Vyriausybės nutarimų ir kitų teisės aktų;

17.3. vadovauja Administracijai, organizuoja jos darbą, koordinuoja, kontroliuoja Administracijos veiklą per Administracijos direktoriaus pavaduotojus;

17.4. koordinuoja Administracijos struktūrinių padalinių, nepriskirtų Administracijos direktoriaus pavaduotojų administravimo sritims, veiklą;

17.5. vadovaudamasis įstatymų nustatyta tvarka ir suderinęs su savininko teises ir pareigas įgyvendinančia institucija, tvirtina Administracijos struktūrą, didžiausią leistiną valstybės tarnautojų ir darbuotojų, dirbančių pagal darbo sutartis, pareigybių skaičių;

17.6. vadovaudamasis teisės aktų nustatyta tvarka, tvirtina Administracijos struktūrinių padalinių nuostatus, valstybės tarnautojų ir darbuotojų, dirbančių pagal darbo sutartis, pareigybių sąrašą, pareigybių aprašymus;

17.7. suderinus su Teisėjų taryba, priima sprendimus dėl Mokymo centro buveinės, jo reorganizavimo ar likvidavimo;

17.8. tvirtina didžiausią leistiną Mokymo centro darbuotojų pareigybių skaičių, priima sprendimus dėl Mokymo centro struktūros;

17.9. tvirtina Administracijos darbo reglamentą, vidaus darbo tvarkos taisykles ir kitus teisės aktus, reglamentuojančius Administracijos darbo organizavimą ir veiklą;

17.10. tvirtina teisėjų įvadinio mokymo ir privalomojo kvalifikacijos kėlimo organizavimo tvarką  ir metodines rekomendacijas;

17.11. suderinus su Teisėjų taryba, tvirtina, keičia ar pildo Mokymo centro nuostatus;

 17.12. tvirtina Mokymo centro teikiamų paslaugų apmokėjimo įkainius ir tarifus, išskyrus atvejus, kai tai nustatyta Lietuvos Respublikos teisės aktuose;

17.13. pagal kompetenciją priima įsakymus, organizuoja ir kontroliuoja jų vykdymą;

17.14. teisės aktų nustatyta tvarka priima į pareigas ir atleidžia iš pareigų Administracijos valstybės tarnautojus ir darbuotojus, dirbančius pagal darbo sutartis, skatina juos, skiria tarnybines ar drausmines nuobaudas ir įgyvendina kitus įgaliojimus personalo valdymo srityje;

17.15. teisės aktų nustatyta tvarka priima į pareigas ir atleidžia iš pareigų Mokymo centro direktorių;

17.16. Teisėjų tarybos pavedimu pagal savo kompetenciją atstovauja teismų interesais Teisėjų tarybai valstybės valdžios ir kitose institucijose arba įgalioja kitus Administracijos tarnautojus atlikti šią funkciją;

17.17. atstovauja Administracijai teismų savivaldos institucijose, teismuose, kitose valstybės ir savivaldybių institucijose, įstaigose ir organizacijose arba įgalioja kitus Administracijos tarnautojus atlikti šią funkciją;

17.18. kasmet teikia Teisėjų tarybai Administracijos veiklos ataskaitą;

17.19. užtikrina teismų savivaldos institucijų pavedimų vykdymą;

17.20. atsako už paskirtų biudžeto asignavimų Administracijos programoms vykdyti panaudojimą pagal paskirtį;

17.21. tvirtina Administracijos programų išlaidų sąmatas, neviršijant šioms programoms patvirtintų bendrųjų asignavimų;

17.22. atsako už programų, finansuojamų iš valstybės biudžeto, rengimą ir vykdymą;

17.23. atsako už finansinę ir kitą atskaitomybę;

17.24. vykdo Mokymo centro organizacinės ir finansinės veiklos kontrolę;

17.25. kontroliuoja Administracijos turtinių įsipareigojimų vykdymą;

17.26. atlieka kitas įstatymų ir kitų teisės aktų jam nustatytas funkcijas.

18. Direktoriaus pavaduotojai:

18.1. pagal jiems priskirtas administravimo veiklos sritis atsako už tarptautinių teisės aktų, Lietuvos Respublikos įstatymų, Lietuvos Respublikos Vyriausybės nutarimų, kitų teisės aktų įgyvendinimo organizavimą ir koordinavimą;

18.2. pagal jiems priskirtas administravimo veiklos sritis planuoja, organizuoja ir kontroliuoja Administracijos struktūrinių padalinių darbą, atsako už šių padalinių veiklą;

18.3. atlieka kitas Administracijos direktoriaus jiems pavestas ir teisės aktuose nustatytas funkcijas. 

19. Administracijos valstybės tarnautojų ir darbuotojų, dirbančių pagal darbo sutartis, statusą, priėmimo į pareigas (darbą), darbo užmokesčio mokėjimo jiems tvarką ir sąlygas, atsakomybę, socialines ir kitas garantijas nustato Lietuvos Respublikos valstybės tarnybos įstatymas, Lietuvos Respublikos darbo kodeksas bei kiti teisės aktai.

V. ADMINISTRACIJOS FINANSAVIMAS

20. Administracija finansuojama iš Lietuvos Respublikos valstybės biudžeto teisės aktų nustatyta tvarka. Administracijai finansuoti gali būti naudojamos ir kitos teisės aktų nustatyta tvarka gautos lėšos.

21. Atskiroms valstybės programoms finansuoti Lietuvos Respublikos Seimo ar Lietuvos Respublikos Vyriausybės sprendimu gali būti skiriama papildomų lėšų iš valstybės biudžeto.

VI. ADMINISTRACIJOS FINANSINĖS VEIKLOS VERTINIMAS

22. Administracijos finansinės veiklos vertinimą atlieka įgaliotos valstybės institucijos įstatymų ir kitų teisės aktų nustatyta tvarka.
VII. BAIGIAMOSIOS NUOSTATOS

23. Administracijos vieši pranešimai skelbiami Administracijos interneto svetainėje www.teismai.lt.

24. Administracijos nuostatus, aprobavus Teisėjų tarybai, keičia savininko teises ir pareigas įgyvendinanti institucija. 

25. Administracija pertvarkoma, reorganizuojama ir likviduojama įstatymu.
Lietuvos Aukščiausiojo Teismo

pirmininkas                                                                                                           Gintaras Kryževičius                                                         

